Broj: 711-I-2327P-529/22-02-17

Zagreb, 15. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Silvane Vučković, voditeljice Sektora općih, pravnih i kadrovskih poslova u trgovačkom društvu STANO-UPRAVA d.o.o. za organizaciju upravljanja i održavanja stambenih zgrada, poslovnih prostora i zgrada (u daljnjem tekstu: STANO-UPRAVA d.o.o.)**,za davanjem očitovanja,na 194. sjednici, održanoj dana 15. studenoga 2022., daje sljedeće:

**OČITOVANJE**

1. **Obveznik ne može uz plaću za obnašanje javne dužnosti primati druge primitke koji ujedno ne predstavljaju naknadu stvarnih troškova obnašanja dužnosti, jer bi se radilo o zabranjenim dodatnim naknadama u smislu odredbe članka 7. točke d) ZSSI/21-a, na što je obveznicima ukazano Smjernicom od 31. siječnja 2022. te Dopunom Smjernice od 12. travnja 2022.**
2. **Nije u suprotnosti s odredbama ZSSI/21-a da obveznik ostvari naknade stvarnih troškova proizašlih iz radnog odnosa, ukoliko je to propisano podzakonskim aktom ili općim aktom trgovačkog društva.**
3. **Obveznik bi mogao obaviti sistematski liječnički pregled na teret poslodavca ukoliko je premija osiguranja u cijelosti uplaćena prije stupanja ZSSI/21-a na snagu dana 25. prosinca 2021., odnosno prije nego što je član Uprave trgovačkog društva STANO-UPRAVA d.o.o. postao obveznikom navedenog Zakona, a ukoliko to nije slučaj, radilo bi se o postupanju koje bi bilo suprotno odredbama ZSSI/21-a.**

Obrazloženje

Zahtjev za očitovanjem Povjerenstva podnijela je Silvana Vučković, voditeljica Sektora općih, pravnih i kadrovskih poslova u trgovačkom društvu STANO-UPRAVA d.o.o. Zahtjev je u Povjerenstvu zaprimljen 11. studenoga 2022. godine pod poslovnim brojem 711-U-8797-P-529/22-01-3, povodom kojeg se vodi predmet broj P-529/22.

Podnositeljica u zahtjevu navodi da je trgovačko društvo STANO-UPRAVA d.o.o. zaprimilo očitovanje Broj: 711-I-2032-P-360/22-02-21 kojim se navodi da je član Uprave istog društva obveznik ZSSI/21-a. Podnositeljica traži očitovanje može li direktor uz plaću ostvariti druge primitke (regres, božićnica, uskrsnica, nagrada za radne rezultate, dar za dijete), te može li obaviti sistematski liječnički pregled po već uplaćenoj premiji osiguranja, s obzirom da je ista uplaćena za sve zaposlenike društva.

Člankom 3. stavkom 1. točkom 40. ZSSI/21-a propisano je da predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici navedenog Zakona.

Uvidom u sudski registar Trgovačkog suda u Splitu, utvrđeno je da je Grad Split jedini osnivač trgovačkog društva STANO-UPRAVA d.o.o., slijedom čega je član Uprave navedenog trgovačkog društva dužan pridržavati se odredbi ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Obveznik ne može uz plaću za obnašanje javne dužnosti primati druge primitke koji ujedno ne predstavljaju naknadu stvarnih troškova obnašanja dužnosti, jer bi se radilo o zabranjenim dodatnim naknadama u smislu odredbe članka 7. točke d) ZSSI/21-a

Stoga član Uprave trgovačkog društva STANO-UPRAVA d.o.o. ne može uz plaću za obnašanje navedene dužnosti primati prigodne nagrade do propisanog iznosa (božićnica, uskrsnica), dar za djecu, regres za godišnji odmor te druge jednokratne nagrade, jer se radi o drugim primicima koji se isplaćuju pored plaće, a nisu naknada stvarnih troškova.

Upućuje se podnositeljicu da je Povjerenstvo Smjernicom Broj: 711-I-134-R-34/22-01-17 od 31. siječnja 2022. ukazalo obveznicima navedenima u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, koje primitke ne smiju ostvarivati pored plaće za obnašanje dužnosti.

Nadalje, Dopunom Smjernice Broj: 711-I-518-R-34/22-02-17 od 12. travnja 2022. Povjerenstvo je ukazalo da ne bi bilo suprotno odredbama ZSSI/21-a da obveznici uz plaću ostvaruju naknade stvarnih troškova te potpore koje se isplaćuju iz radnog odnosa, jer se ne radi o zabranjenim dodatnim naknadama, pri čemu obveznici imaju pravo na ove primike ukoliko je to propisano podzakonskim aktom ili općim aktom trgovačkog društva.

Navedene Smjernice objavljene su na internetskoj stranici Povjerenstva te su dostupne unosom ključnog pojma Smjernica u pretraživač „pretraga sadržaja“.

Obveznici nemaju pravo na podmirenje troškova sistematskog zdravstvenog pregleda, što je također obrazloženo Smjernicom od 12. travnja 2022., jer isto nije povezano sa stvarnim troškovima obnašanja javne dužnosti.

Međutim, obveznik bi mogao obaviti sistematski liječnički pregled na teret poslodavca ukoliko je temeljem sklopljenog ugovora premija osiguranja u cijelosti uplaćena prije stupanja ZSSI/21-a na snagu dana 25. prosinca 2021., odnosno prije nego što je član Uprave trgovačkog društva STANO-UPRAVA d.o.o. postao obveznikom navedenog Zakona, ukoliko bi premija bila u cjelini ili djelomično uplaćena nakon navedenog datuma, radilo bi se o postupanju suprotnom odredbama ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana